Vrystaat-plaasmoord: Verdagte voorheen glo betrokke by aanvalleIna en Sakkie van der Berg (Foto: Facebook) Een van die verdagtes in die onlangse moord op Sakkie en Ina van der Berg op hul plaas buite Boshof in die Vrystaat was enkele maande gelede nog in aanhouding vir sy beweerde betrokkenheid by ’n ander plaasaanval. Johannes Sekgoro (41) het Donderdag saam met Daniel Tsekiso Selwane (28), Kat Terrance Thami (34) en Sidasie Daniel Lephele (44) in die Boshof-landdroshof verskyn op aanklagte van moord, die besit van onwettige vuurwapens, roof met verswarende omstandighede, motordiefstal en diefstal. Dít volg nadat Sakkie en Ina verlede Vrydag in hul huis op die plaas Bloubos vasgebind, aangerand en toe doodgeskiet is. Sakkie was 67 jaar oud en Ina 62 jaar oud. Sekgoro, wat onder gemeenskapslede bekend staan as ‘Lolo’, moet op 5 Augustus weer in die hof verskyn. Dit sal egter in verband met die plaasaanval op die egpaar Japie en Emma van den Berg buite Hertzogville wees. So het Hannes de Jager Vrydag aan Maroela Media gesê. De Jager is betrokke by spoorsny, misdaadsondersoeke en veiligheid in die Wes-Vrystaat en werk nou saam met die polisie. Japie en Emma is in April verlede jaar deur ses mans op hul plaas Langeveld buite Hertzogville aangeval. Hulle was ten tyde van die aanval albei 75 jaar oud en ’n plaaswerker het destyds hulp ontbied. Die aanvallers is destyds met vuurwapens vort. Japie is intussen in ’n motorongeluk oorlede en Emma het nader aan haar dogter verhuis. Volgens De Jager is ses verdagtes kort daarna in hegtenis geneem en ’n plaaslike landdros het aanvanklik borgtog geweier. Die verdagtes was sowat ’n jaar in aanhouding voordat Sekgoro hom tot die hooggeregshof gewend het waar ’n regter eindelik borgtog aan die ses mans toegestaan het. Dit was drie maande gelede, verduidelik De Jager. Volgens De Jager kon Sekgoro, nog voor dié aanval, ook met twee ander plaasaanvalle in die Vrystaat verbind word. “Hy was so drie of vier jaar gelede een van die verdagtes wat ’n plaasaanval teen ’n boer van Hoopstad beplan het. Daar is inligting ontvang en die aanval kon verhoed word. Twee verdagtes is destyds vasgetrek.” Johannes Sekgoro. Foto: Verskaf Sekgoro se vermeende makker in dié aanval was ene Lephele, wat nou saam met hom teregstaan vir die moord op Ina en Sakkie. Kort daarna is Sekgoro ook verbind met ’n plaasaanval op ’n egpaar, óók van Boshof. Die egpaar het egter besluit om nie in ’n hof teen die verdagtes te getuig nie en het intussen geëmigreer. Die saak is toe laat vaar. Afgesien van dié plaasaanvalle is Sekgoro ook verhoorafwagtend vir verskeie veediefstalsake in die Vrystaat. Volgens De Jager besit Sekgoro ’n huis onderskeidelik in Boshof en Hertzogville en is hy glo gereeld betrokke by misdade in die driehoek van Boshof, Hertzogville en Dealesville. Hy verduidelik dat die naam ‘Lolo’ by soveel misdade in dié gebiede opduik dat die gemeenskap verlede jaar ’n petisie onderteken het sodat Sekgoro nie toe borgtog toegestaan kon word nie. “Hy is ’n bedreiging vir die gemeenskappe. Sodra jy sy naam hoor, is almal weer op hul hoede. Veral veeboere. As jy hoor Lolo is weer in die tronk, is daar vrede in die veebedryf,” vertel De Jager. “Hy is soos die Godfather van al die misdade waarby hy betrokke is. Dit is so moeilik om hom in die tronk te kry. Hy is altyd so ’n bietjie in die agtergrond en dan stuur hy sy makkers om die vuilwerk te doen.” Dit is nie duidelik of Sekgoro by iemand in die omgewing werksaam is nie. “Hy het jare gelede so op plase in die omgewing geskrop. Hy het hier en daar uitgehelp, maar ek dra nie kennis van ŉ vaste werk nie.”